Ракитово (община)
Община Ракитово се намира в Южна България и е една от съставните общини на област Пазарджик.

География

Географско положение, граници, големина 
Общината е разположена в южната централна част на област Пазарджик. С площта си от 246,438 km2 заема 7-о място сред 12-те общините на областта, което съставлява 5,5% от територията на областта. Границите ѝ са следните:
 на север – община Септември;
 на североизток – община Пазарджик;
 на изток – община Пещера;
 на югоизток – община Батак;
 на запад – община Велинград.

Природни ресурси

Релеф 
Релефът на общината е високо и средно планински, а в централната ѝ част равнинен, като територията ѝ изцяло попада в пределите на Западните Родопи.

Южната половина на общината е заета от северозападните, най-високи части на Баташка планина. В крайния югозападен ъгъл на общината, на границата с община Велинград се издига най-високата точка на планината и на общината – връх Голяма Сюткя 2186 m.

В останалата северна и североизточна част се простират югозападните полегати склонове на западнородопския рид Къркария. На около 5 km североизточно от село Дорково, на границата с община Пазарджик се извисява най-високият връх на рида Калчиш 1475 m.

В крайния северен ъгъл на община Ракитово, северозападно от проломната долина на Чепинска река в пределите на общината попадат много малка част от югозападните стръмни склонове на друг западнородопски рид – Алабак.

Районът между Баташка планина на юг и Къркария на север в средата на общината се заема от източната, висока част на Чепинската котловина.

Най-ниската точка на общината от 458 m н.в. се намира в коритото на Чепинска река в близост до жп гара Цепина.

Води 
В северната част на общината, на протежение от около 4 – 5 km в много дълбока проломна долина протича част от долното течение на Чепинска река.

Основна водна артерия на общината е река Мътница. Тя изтича от язовир Батак като тече в началото на североизток, а след това на северозапад в дълбока и залесена долина. Североизточно от село Дорково завива на югозапад и навлиза в Чепинската котловина, където преминава през град Костандово, завива на запад и напуска пределите на общината. Нейни основни притоци са Връбница и Ракитовска Стара река (леви).

Южната част на общината се отводнява от река Лепеница (десен приток на Чепинска река), водеща началото си от подножието на връх Голяма Сюткя и нейните малки притоци.

Население

Етнически състав 
 Преброяване на населението през 2011 г.

Численост и дял на етническите групи според преброяването на населението през 2011 г., по населени места (подредени по численост на населението):

Раждаемост, смъртност и естествен прираст 
Раждаемост, смъртност и естествен прираст през годините, според данни на НСИ:

Населени места 
Общината има 3 населени места с общо население 13 490 жители към 7 септември 2021 г.

Административно-териториални промени 
 Указ № 546/обн. 15.09.1964 г. – признава с. Ракитово за с.гр.т. Ракитово;
 Указ № 829/обн. 29.08.1969 г. – признава с.гр.т. Ракитово за гр. Ракитово;
 Реш. МС № 615/обн. 16.09.2003 г. – признава с. Костандово за гр. Костандово.

Транспорт 
През северната част на общината, по долината на Чепинска река преминава участък от 4 km от трасето на теснолинейната жп линия Септември – Велинград – Добринище (от km 13,7 до km 17,7).

През общината преминават частично 2 пътя от Републиканската пътна мрежа на България с обща дължина 23,7 km:
 участък от 11,2 km от Републикански път II-84 (от km 18,2 до km 29,4);
 последният участък от 12,5 km от Републикански път III-376 (от km 5 до km 17,5).

Топографска карта

Литература

Външни препратки

Източници